Title: คำสั่งการประปานครหลวง ที่ 252/2538 เรื่อง หลักเกณฑ์การพิจารณาเกี่ยวกับการจำหน่ายน้ำและแจกน้ำประปา ณ จุดจ่ายน้ำ

คำสั่งการประปานครหลวง

คำสั่งการประปานครหลวง
ที่ ๒๕๒/๒๕๓๘
เรื่อง
หลักเกณฑ์การพิจารณาเกี่ยวกับการจำหน่ายน้ำและแจกน้ำประปา ณ จุดจ่ายน้ำ[๑]

โดยที่เป็นการสมควรปรับปรุงแก้ไขคำสั่งที่กำหนดวิธีปฏิบัติเกี่ยวกับการจำหน่ายน้ำ
และแจกน้ำประปา ณ จุดจ่ายน้ำให้เหมาะสม คล่องตัวในการปฏิบัติงาน
และสอดคล้องกับผังบริหารที่ได้รับการปรับปรุงใหม่
จึงให้ยกเลิกคำสั่งการประปานครหลวงที่ ๖๕๗/๒๕๒๐ สั่ง ณ วันที่ ๑๑ ตุลาคม ๒๕๒๐
คำสั่งที่ ๖๖๓/๒๕๒๓ สั่ง ณ วันที่ ๓ กรกฎาคม ๒๕๒๓ และคำสั่งที่ ๔๒๐/๒๕๓๒ สั่ง ณ
วันที่ ๒๒ กันยายน ๒๕๓๒ จึงกำหนดหลักเกณฑ์และวิธีปฏิบัติไว้ดังนี้

๑.
 อำนาจในการพิจารณาอนุญาตการจำหน่ายน้ำและการแจกน้ำ
๑.๑
การจำหน่ายน้ำ
ให้หัวหน้าส่วนบริการการใช้น้ำของสาขา/หัวหน้าส่วนบริการและบำรุงรักษา
กองประปาอิสระ เป็นผู้พิจารณาอนุญาต
๑.๒
การแจกน้ำ
๑.๒.๑
กรณีน้ำขาดแคลน, กรณีฉุกเฉิน เช่น ท่อเมนประปาชำรุด บ่อบาดาลชำรุด หรือ กรณีเกิดสาธารณภัย
หรือการประปานครหลวงจำเป็นต้องปิดน้ำบริเวณนั้นเพื่อการใดการหนึ่งให้หัวหน้าส่วนบริการการใช้น้ำของสาขา/หัวหน้าส่วนบริการและบำรุงรักษา
กองประปาอิสระเป็นผู้พิจารณาอนุญาต
๑.๒.๒
กรณีหน่วยราชการ องค์การรัฐวิสาหกิจ สมาคม หรือมูลนิธิ
ขอน้ำให้ระดับผู้อำนวยการกองบริการของสาขา/ผู้อำนวยการกองประปาอิสระ
เป็นผู้พิจารณาอนุญาต
๑.๒.๓
กรณีที่จำเป็นต้องแจกน้ำจากหัวดับเพลิง
ให้ผู้อำนวยการสำนักงานประปาสาขาและผู้อำนวยการกองประปาอิสระ เป็นผู้พิจารณาอนุญาต

๒.
 อัตราค่าน้ำประปาขาย ณ จุดรับน้ำ
ค่าบริการจ่ายน้ำ และค่าบริการรถบรรทุกน้ำ
๒.๑
ผู้ขอซื้อน้ำประปาที่นำภาชนะมารับน้ำให้คิดค่าน้ำประปาลูกบาศก์เมตรละ ๑๐.๐๐ บาท
๒.๒
ให้คิดค่าบริการจ่ายน้ำลูกบาศก์เมตรละ ๔.๐๐ บาท
๒.๓
ในกรณีที่การประปานครหลวงจัดส่งน้ำไปให้โดยรถบรรทุกน้ำ ให้คิดค่าน้ำประปา ตามข้อ
๒.๑ และค่าบริการจ่ายน้ำตามข้อ ๒.๒ และค่าบริการรถบรรทุกน้ำตามอัตรา ต่อไปนี้
ระยะทางไม่เกิน
๑๐ กิโลเมตร คิดเที่ยวละ ๓๒๐ บาท
ระยะทางเกิน
๑๐ กิโลเมตรขึ้นไป ทุก ๆ ช่วง ๕ กิโลเมตร ให้คิดค่าบริการเพิ่มขึ้นช่วงละ ๕๐ บาท
การนับระยะทาง
ให้นับจากจุดรับน้ำใส่รถบรรทุกน้ำ ถึงจุดจ่ายน้ำให้กับผู้รับบริการ
๒.๔
ราคาค่าน้ำประปาและค่าบริการต่าง ๆ เป็นราคาที่รวมภาษีมูลค่าเพิ่ม ๗% แล้ว

๓.
 แบบฟอร์มและรายละเอียดวิธีปฏิบัติในการจำหน่ายน้ำและแจกน้ำให้ใช้หลักเกณฑ์ตามที่แนบท้ายคำสั่งนี้

๔.
ข้อความในคำสั่งอื่นใดที่ขัดหรือแย้งกับคำสั่งนี้ให้ใช้คำสั่งนี้แทน

ทั้งนี้
ตั้งแต่วันที่ ๑๒ มิถุนายน ๒๕๓๘ เป็นต้นไป

สั่ง ณ วันที่ ๒๙
พฤษภาคม พ.ศ. ๒๕๓๘
สุวิช  ฟูตระกูล
ผู้ว่าการการประปานครหลวง

[เอกสารแนบท้าย]

๑.
หลักเกณฑ์และวิธีปฏิบัติเกี่ยวกับการจำหน่ายและแจกจ่ายน้ำเป็นรถ แนบท้ายคำสั่ง
กปน. ที่ ๒๕๒/๒๕๓๘
๒.
คำขอซื้อน้ำประปา
๓.
ใบสั่งจ่ายน้ำประปา
๔.
ทะเบียนคุมใบสั่งจ่ายน้ำประปา
๕.
สมุดคุมจุดจ่ายน้ำประปา
๖.
คำขอแจกน้ำประปา
๗.
ใบสั่งจ่ายน้ำประปาแจก

(ดูข้อมูลจากภาพกฎหมาย)

โสรศ/ผู้จัดทำ
๑๕ มิถุนายน ๒๕๕๐

สุเมธ/ปรับปรุง
๑๗ กรกฎาคม ๒๕๕๘

[๑] ราชกิจจานุเบกษา
เล่ม ๑๒๔/ตอนพิเศษ ๗๑ ง/หน้า ๔๘/๑๑ มิถุนายน ๒๕๕๐